百步洪二首  其二
作者：蘇軾
朝代：宋

paragraphs: 佳人未肯回秋波，幼輿欲語防飛梭。
輕舟弄水買一笑，醉中蕩槳肩相摩。
不學長安閭里俠，貂裘夜走臙脂坡。
獨將詩句擬鮑謝，涉江共採秋江荷。
不知詩中道何語，但覺兩頰生微渦。
我時羽服黄樓上，坐見織女初斜河。
歸來笛聲滿山谷，明月正照金叵羅。
奈何捨我入塵土，擾擾毛羣欺卧駝。
不念空齋老病叟，退食誰與同委蛇。
時來洪上看遺跡，忍見屐齒青苔窠。
詩成不覺雙淚下，悲吟相對惟羊何。
欲遣佳人寄錦字，夜寒手冷無人呵。